52. schôdza NR SR - 4.deň - A. dopoludnia
Dátum: 2026-05-29
Poslanec: Spišiak, Jaroslav 
Druh vystúpenia: Vystúpenie v rozprave

Vážený pán predsedajúci, vážené kolegyne, kolegovia. Dovolil som sa prihlásiť do rozpravy k tomuto predmetnému návrhu zákona o sociálnom zabezpečení policajtov a vojakov. Vždy, keď sa tento zákon otvára z akýchkoľvek dôvodov, väčšinou z rôznych poslaneckých návrhov, málokedy s návrhom koncepčným vládou, konkrétne Ministerstvom vnútra alebo obrany, ktorým to prináleží, tak toto otváranie vždy spôsobí chaos a paniku. V radoch policajtov, v radoch vojakov, výsluhových dôchodcov oboch týchto ozbrojených zložiek. Večer sa verejnosť alebo dotknuté osoby strašia, alebo sa im podsúva, že sa bude meniť istota, budú sa meniť sociálne istoty, výsluhové dôchodky a tak ďalej. Žiaľ, vždy to bude pred voľbami, okolo volieb, kde je predpoklad nejakých zmien vo vládnutí. Opozícia sa mení na koalíciu a opačne. Čiže výsluhoví dôchodcovia a policajti a vojaci veľmi presne sledujú, čo sa deje, čo sa bude diať, čo sa môže diať a väčšinou podľa toho aj sa rozhodnú vo voľbách voliť. Áno. Najbežnejšie je teda vyvolávanie paniky ohľadom výsluhových dôchodkov. Takisto to sa stalo aj pred pár dňami, kde určité vyjadrenie súvisiace so starobnými dôchodkami predsedu nášho hnutia bolo dezinterpretované, zostrihané a prezentované verejnosti tak, že Progresívne Slovensko chce zrušiť, zmeniť, znížiť alebo akokoľvek negatívne zasiahnuť do výsluhových dôchodkov. Okamžite sme na to museli reagovať, poukázať na túto lož, na toto klamstvo a vlastne napraviť a povedať, že toto vôbec nie je pravda. Čiže ešte raz, tu aj z tohto pódia ako tieňový, keď sa to tak nazve, minister vnútra za stranu Progresívne Slovensko, chcem jednoznačne vyhlásiť, že Progresívne Slovensko nemá v úmysle siahať na výsluhové dôchodky. Dokonca máme v koncepčných plánoch pripravenú reformu v zmysle pozitívnom pre výsluhové dôchodky, ako aj celkovo pre sociálne zabezpečenie policajtov a vojakov. Čiže chceme to posunúť pozitívnym smerom a v žiadnom prípade nie negatívnym a vôbec nie stagnujúcim, preto, lebo tento systém bol pred určitými rokmi v tom čase schválený, uplatňovaný v praxi, lenže život ide ďalej, život sa vyvíja, nastávajú rôzne situácie, rôzne okolnosti, ktoré je potrebné v tomto zákone meniť, prispôsobovať aktuálnej situácii. Takisto to isté sa deje vlastne teraz. Týmto návrhom napríklad o možnosti ísť na rodičovskú dovolenku policajtovi. To v tom čase, keď tento zákon bol schvaľovaný, tak nikto si to nevedel predstaviť, že sa to môže stať, že policajt ide na materskú alebo teda rodičovskú dovolenku. Ale život sa vyvíja, život si to vyžaduje, takže tento návrh je teda aktuálny a je správny. Lenže následne, keď už sa tento zákon ide otvárať, tak sa tam pripájajú rôzne doplňujúce, pozmeňujúce návrhy, ktoré niektoré sú pozitívne, niektoré nie. Niektoré sú navrhované v rozpore s tým, čo požadujú samotní výsluhoví dôchodcovia. A tí, pre ktorých v podstate tento zákon je najefektívnejší alebo najkompetentnejší. Ich hromadná pripomienka pri pripomienkovom konaní nebola akceptovaná. Nevadí. Tento zákon bude podrobený schvaľovaciemu procesu. Progresívne Slovensko, a teda konkrétne ja a ešte dvaja poslanci, sme sa rozhodli, že keď už raz sa tento zákon ide otvárať, tak zas len nie z vôle našej, ale na základe impulzov od výsluhových dôchodcov, či už policajných alebo vojenských, sme sa rozhodli predložiť doplňujúci návrh, v ktorom navrhujeme, aby sa výsluhové dôchodky valorizovali od 1. januára kalendárneho roku a nie od 1. júla, jak je doteraz v praxi zaužívané. Tí výsluhoví dôchodcovia, ktorí poberajú tieto dôchodky, teda požadujú alebo chcú alebo navrhujú a my ich vôľu akceptujeme. A preto predkladám tento doplňujúci návrh, ktorý bol už vlastne úradne spracovaný, čiže nemusím ho tu čítať doslovne. A tým pádom aj chcem zvýrazniť to, že my, teda naša strana a konkrétne aj ja osobne ako bývalý policajt od radového hliadkového policajta až po policajného prezidenta v rôznych policajných funkciách, zaradení, si trúfnem povedať, že opodstatnenosť výsluhových dôchodkov viem asi najlepšie posúdiť oveľa viac ako niektorí úradníci alebo niektorí poslanci, ktorí sú tu a uvažujú o tom s rôznymi náhľadmi. Či je potrebný, nie je potrebný, či je dostatočný alebo nie je. Ja hovorím, že je to nevyhnutné, majú byť potrebné. A tí výsluhoví dôchodcovia, či už policajní alebo vojenskí, si tento výsluhový dôchodok zaslúžia a preto im, preto nedovolím, a strana, ktorú reprezentujem teraz, tiež nie, siahnuť im na tieto výdobytky sociálnych istôt. Skôr naopak, vyhovujeme ich požiadavkám a navrhujeme teda, aby sa tá valorizácia vykonávala tak, ako sa valorizujú bežné dôchodky. Od 1. januára. To je všetko. Skončil som.